**Ošetrovanie trávnikov, vertikulovanie**

Jedná sa vlastne o **odstránenie plste – vrstvy odumretých korienkov a stoniek**, ktorá zamedzuje prístupu vzduchu ku koreňom a bráni tak trávniku lepšie absorbovať živiny a využívať pôdnu vlhkosť.

**Podobná, aj keď trochu iná, je druhá dôležitá operácia – prevzdušňovanie.** Vďaka nej váš trávnik získa prístup k najvzácnejšej živine vôbec – kyslíku. **Oba úkony patria medzi základnú starostlivosť o trávnik**, hoci niekedy v domácom prostredí často opomínané



**Vertikutáciou trávnika získate:**

* lepší prístup vzduchu, svetla a tepla ku koreňovej sústave trávnika
* zlepšenie dostupnosti vody a živín
* zvýšenie intenzity odnožovania
* zlepšenie „komunikácie“ medzi nadzemnou a podzemnou časťou trávnika
* likvidácia plytko koreniacich burín

**Na vertikutáciu sa používa špeciálny stroj** – vertikutátor, ktorý má vertikálne uložené rotujúce nože, hviezdice rôzneho tvaru, prípadne pružinky pripojené k hnaciemu hriadeľu. Práve tie prerezávajú prízemnú vrstvu trávnika do požadovanej hĺbky.

**Trávna mačina sa narezáva otáčaním hriadeľa s vertikutačnými nožmi**. Zároveň sa tiež zhrabáva stará trávna plsť, mach a ďalší trávnikový odpad. Ak je vertikutátor vybavený zberným košom, tak tento odpad smeruje priamo doň. Čo s ním? Napríklad aj do kompostu.